Paraiškos įregistruoti pavadinimą paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2020/C 202/05)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį per tris mėnesius nuo šio paskelbimo dienos.

BENDRASIS DOKUMENTAS

„Χοιρομέρι Πιτσιλιάς“ (Hiromeri Pitsilias)

ES Nr. PGI-CY-02368–2017 9 15

SKVN ( ) SGN (X)

1. Pavadinimas (-ai)

„Χοιρομέρι Πιτσιλιάς“ (Hiromeri Pitsilias)

2. Valstybė narė arba trečioji šalis

Kipras

3. Žemės ūkio produkto arba maisto produkto aprašymas

3.1. Produkto rūšis

1.2 klasė. Mėsos produktai (virti, sūdyti, rūkyti ir kt.)

3.2. Produkto, kurio pavadinimas nurodytas 1 punkte, aprašymas

„Χοιρομέρι Πιτσιλιάς/Hiromeri Pitsilias“ yra brandintas, sausas, sūdytas, rūkytas mėsos produktas, marinuotas vyne. Jis gaminamas be jokių konservantų (pvz., nitratų, nitritų, polifosfatų), aromato ir skonio stipriklių ar kitų priedų. Žaliavose, naudojamose produktui „Χοιρομέρι Πιτσιλιάς/Hiromeri Pitsilias“ gaminti, taip pat nėra jokių priedų ar konservantų (pvz., nitratų ar nitritų).

Produktui gaminti naudojamos šios žaliavos:

— šviežias kiaulienos kumpis (vienas gabalas, kuriame gali būti tik šie kaulai: šlaunikaulis, girnelė, blauzdikaulis, šeivikaulis ir čiurna), gautas iš sveikų gyvūnų, paskerstų pagal įstatymus (visiškai nuleidus kraują ir nedelsiant atšaldžius). Kumpis pateikiamas be odos (išskyrus nuo kumpio galo iki čiurnos, kur oda gali būti palikta, jeigu ji neuždengia mėsos). Gavus kumpį, tikrinama jo spalva (būdinga šviesiai raudona), kvapas (geras), vidaus temperatūra (nuo 0 °C iki 7 °C) ir pH (nuo 5,3 iki 6);

— raudonasis sausas vynas, pagamintas iš vietinės veislės ‘Mavro’ vynmedžių, su kuriais gali būti auginama veislės ‘Maratheftiko’ vynmedžių, vynuogių. Gavus vyną, tikrinamas jo aromatas (būdingas veislei), alkoholio kiekis (nuo 12 iki 15 %) ir cukraus kiekis (mažiau nei 4 g/l),

— stambi (jūros) druska,

— pasirinktinai, susmulkinta kalendra (Coriandrum sativum).

„Χοιρομέρι Πιτσιλιάς/Hiromeri Pitsilias“ savybės:

Fizinės savybės

Forma: kriaušės (tipiška visam kumpiui, naudojamam produktui gaminti), vienoje pusėje suspausta (suplota).

Svoris: 3–5 kg.

Juslinės savybės

Spalva: išorėje – nuo labai tamsiai raudonos iki juodos, viduje – nuo raudonos iki violetinės. Viduje gali būti šviesių ruožų (skaidulų).

Skonis: sūrus ir dūminis, jį sustiprina vyno ir kalendros (jei pridedama), naudojamų produktui paruošti, skoniai.

Aromatas: būdingas vyno, dūmų ir kalendros (jei naudojama).

Tekstūra: standi, vientisa, be linijų, atskiriančių raumenų skaidulas, kramtant tvirta.

Cheminės savybės

Vandens kiekis: 40–55 %

Natrio chloridas: 5–10 %

„Χοιρομέρι Πιτσιλιάς/Hiromeri Pitsilias“ pateikiamas vartoti nepjaustytas (su kaulu arba be jo) arba supjaustytas. Be to, „Χοιρομέρι Πιτσιλιάς/Hiromeri Pitsilias“ gali būti parduodamas su išorinio paviršiaus pluta, kuri susidaro gamybos proceso metu, arba be jos. Produktas gali būti parduodamas supakuotas arba nesupakuotas.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Raudonasis sausas vynas, naudojamas gaminant produktą „Χοιρομέρι Πιτσιλιάς/Hiromeri Pitsilias“, gaminamas nustatytoje geografinėje vietovėje iš vynuogių, surinktų vynuogynuose, kuriuose auginami regione vyraujančios vietinės veislės ‘Mavro’ vynmedžiai. Šie vynuogynai auga Picilijos vietovėje (saugomos kilmės vietos nuorodos vynai) ir juose taip pat gali būti auginami veislės ‘Maratheftiko’ (‘Vamvakada’) vynmedžiai.

Picilijos regionui būdinga ypatinga dirvožemio morfologija ir kokybė, pasižyminti vyno gamybai skirtų vynuogių auginimui naudingoms savybėms, pvz., dideliu aukščiu virš jūros lygio, nederlingu šlaitų dirvožemiu, erozijos paveiktomis vulkaninėmis uolienomis ir tuo, kad nokstant vynuogėms neiškrenta kritulių. Dėl visų šių Picilijos regiono klimato ir morfologinių ypatumų šio regiono vynas pasižymi ypatingomis juslinėmis ir kokybės savybėmis, kurias įgauna produktas „Χοιρομέρι Πιτσιλιάς/Hiromeri Pitsilias“ ir kurios daro įtakos jo juslinėms savybėms, nes panardinimas į vyną yra svarbi gamybos proceso dalis.

3.4. Specialūs gamybos veiksmai, atliktini nustatytoje geografinėje vietovėje

„Χοιρομέρι Πιτσιλιάς/Hiromeri Pitsilias“ paruošimo veiksmai, atliktini nustatytoje geografinėje vietovėje: visų perteklinių dalių pašalinimas (jei reikia), sausas sūdymas 5–7 dienas, mirkymas raudonajame sausame vyne ne trumpiau kaip dvi savaites, rūkymas ne trumpiau kaip mėnesį, slėgimas, laikymas brandinimo kameroje siekiant labiau išdžiovinti ir kalendros pridėjimas (jei taikoma). Galima atlikti tik rūkymo etapą arba rūkyti tuo pat metu, kai produktas laikomas brandinimo kameroje, tačiau abiem atvejais šis laikotarpis turi trukti ne trumpiau kaip du su puse mėnesio. Be to, paviršinę plutą (susidariusią gamybos proceso metu) arba bet kokias kitas nepageidaujamas produkto „Χοιρομέρι Πιτσιλιάς/Hiromeri Pitsilias“ dalis turi pašalinti patys gamintojai nustatytoje geografinėje vietovėje, kad nebūtų pakeistos fizinės produkto savybės.

3.5. Specialios produkto, kurio pavadinimas nurodytas, pjaustymo, trynimo, pakavimo ir kt. taisyklės

—

3.6. Specialios produkto registruotu pavadinimu ženklinimo taisyklės

Kad ir kokia forma produktas būtų pateiktas (supakuotas ar nesupakuotas, nepjaustytas ar supjaustytas), ant jo turi būti atitinkama etiketė, kurioje nurodomas registruotas pavadinimas ir išsami informacija apie įmonę, kurioje jis buvo pagamintas ir (arba) supjaustytas bei supakuotas (jei pjaustymas ir pakavimas nevyksta gamybos įmonėje).

4. Glaustas geografinės vietovės apibūdinimas

Nustatyta geografinė vietovė – Picilija – yra kalnuota. Ji apima vietoves, kurių aukštis yra 700 metrų ar daugiau ir kurios yra šių vietovių administracinėse teritorijose:

Nikosijos rajonas: Agia Eirini, Alithinou, Alona, Apliki, Askas, Gourri, Kannavia, Kourdali, Lagoudera, Lazanias, Livadia (Nicosia), Palechori, Platanistasa, Polystypos, Saranti, Spilia, Farmakas, Fikardou, Fterikoudi, Kambi

Larnakos rajonas: Odou

Limasolio rajonas: Agios Theodoros, Agios Ioannis, Agios Konstantinos, Agios Pavlos, Agridia, Agros, Kato Amiantos, Pano Amiantos, Dymes, Zoopigi, Kato Mylos, Kyperounta, Pelendri, Potamitissa, Sykopetra, Chandria.

5. Ryšys su geografine vietove

Paraiška įregistruoti pavadinimą „Χοιρομέρι Πιτσιλιάς/Hiromeri Pitsilias“ grindžiama produkto fizinėmis, cheminėmis ir juslinėmis savybėmis, kurios atsiranda ir yra išsaugomos vykstant gamybos procesui, kurio metu nereikia naudoti jokių priedų ar kitų pagalbinių medžiagų.

„Χοιρομέρι Πιτσιλιάς/Hiromeri Pitsilias“ savybes lemia gamintojų praktinė patirtis, visų pirma:

Kumpio pagrindas apvalinamas (jei reikia) pašalinant nereikalingas dalis, kad visas produktas vienodai sugertų druską, būtų vienodai parūgštintas ir rūkytas.

Laikotarpis, kurį kumpis laikomas druskoje, ir naudojamas druskos kiekis šiek tiek skiriasi priklausomai nuo dydžio. Didesni kumpiai paliekami druskoje ilgiau ir jiems reikia šiek tiek daugiau druskos, kad būtų pasiektas norimas sugerties lygis iki pat kaulo ir norimas galutinio produkto skonis.

Būdingą intensyvų vyno skonį ir aromatą, taip pat būdingą „Χοιρομέρι Πιτσιλιάς/Hiromeri Pitsilias“ vidaus spalvą lemia pasirinktas tinkamas raudonasis sausas vynas (atsižvelgiant į aromatą ir chemines savybes), pagamintas iš vynuogių, surinktų iš vynuogynų, kuriuose auginami vietovėje vyraujančios (apie 80 % viso vynmedžiais apsodinto ploto) vietinės veislės ‘Mavro’ vynmedžiai ir kuriuose taip pat gali būti auginami raudonųjų vynuogių veislės ‘Maratheftiko’ vynmedžiai, taip pat laikotarpis, kurį mėsa yra panardinama ir mirkoma vyne.

Rūkymas ir slėgimas yra labai svarbūs etapai gaminant „Χοιρομέρι Πιτσιλιάς/Hiromeri Pitsilias“ ir svarbūs gamintojų praktinės patirties elementai. Rūkymas nulems išorės spalvą, dūminį skonį ir aromatą, tačiau nepakeis ankstesniuose gamybos etapuose įgauto vyno ir kalendros (kurios gali būti pridedama) skonio ir aromato. Rūkymo procesas yra švelnus, rūkoma palaipsniui ir šaltai. Ugnies stiprumas, produkto atstumas nuo ugnies ir rūkymo laikas taip pat priklauso nuo klimato sąlygų. Vasaros mėnesiais ugnis yra ne tokia stipri, o laikas, per kurį produktas pasiekia pageidaujamą drėgmės lygį, yra trumpesnis.

Rūkymas ir slėgimas pakaitomis nulems kumpio formą, vandens kiekį bei tekstūrą ir leis išvengti bet kokio gedimo. Suslėgimų skaičius nustatomas pagal kumpio dydį ir klimato sąlygas. Didesnius kumpius reikia suslėgti dažniau. Vasarą dėl aukštesnės temperatūros ruošiamą produktą paprastai reikia suslėgti mažiau kartų.

Po rūkymo, jei manoma, kad dar nepasiekta pageidaujama produkto vidaus spalva ir tekstūra, gamintojas kumpį padeda į tamsią vėdinamą vietą, kad jis bręstų ir įgytų pageidaujamas savybes. Galutinio produkto tekstūra turėtų būti tokia, kad kiekvienas griežinėlis būtų vientisas ir standus, o ne purus.

Picilijos regiono klimatas, kuriam būdingos vėsios sausos vasaros ir švelnios žiemos, taip pat palyginti nederlinga nuožulni vietovė padėjo plėtoti perdirbtų mėsos produktų gamybos ir išsaugojimo kambario temperatūros sąlygomis procesą, todėl šeimos ištisus metus turėdavo mėsos ir jos nereikėdavo laikyti taukuose (kaip būdavo įprasta kituose regionuose). Šių produktų gamybos patirtis išliko nepakitusi ir buvo perduodama iš kartos į kartą. Šia praktine patirtimi šiandien vis dar naudojasi Picilijos regiono gamintojai šiuolaikinėse gamyklose.

Dėl Picilijos regiono dirvožemio ir klimato čia taip pat visada būdavo išauginama mažiau vynuogių nei kituose regionuose, o šių vynuogių sultyse yra daugiau polifenolių. Kartu su kita gamybos praktine patirtimi produkto „Χοιρομέρι Πιτσιλιάς/Hiromeri Pitsilias“ gamintojai taip pat paveldėjo puikų juodąjį vyną, kurį mini N. Ierides („Trumpa Kipro istorija“, 1903 m.). Dėl to dar labiau sustiprėja produkto ryšys su regionu ir produktas įgyja vietos vynui Mavro būdingą intensyvų aromatą ir skonį.

Pasak P. Xioutas’o, „Χοιρομέρι Πιτσιλιάς/Hiromeri Pitsilias“ įgijo tokį gerą vardą ir yra laikomas vienu prabangiausių Kipro užkandžių (meze) dėl savo savybių, susijusių su gamintojų praktine patirtimi ir regiono vyno naudojimu (Kypriaki Laografia ton Zóon (Gyvūnai Kipro folklore), 1978 m.). Iš tiesų, istoriniuose šaltiniuose, nurodytuose 2013 m. N. Patapiou ir C. Lazarou knygoje „Hiromeri: A Specialty Ham of Cyprus — Historical Evidence, Culinary and Cultural Perspectives“ (Hiromeri – tradicinis Kipro kumpis. Istoriniai duomenys, kulinarinė ir kultūrinė perspektyvos), užsimenama apie „Χοιρομέρι Πιτσιλιάς/Hiromeri Pitsilias“ eksportą į Siriją dar XVIII amžiuje.

Picilijoje gaminami perdirbti maisto produktai, įskaitant „Χοιρομέρι Πιτσιλιάς/Hiromeri Pitsilias“, yra neatsiejami nuo šio regiono, todėl jie yra minimi visuose leidiniuose ir (arba) interneto svetainėse, kuriuose pateikiama turistams skirta informacija. Ypatingas dėmesys perdirbtiems maisto produktams iš Picilijos regiono, tarp jų, žinoma, ir produktui „Χοιρομέρι Πιτσιλιάς/Hiromeri Pitsilias“, skiriamas ir leidiniuose, susijusiuose su Kipro gastronomija, pavyzdžiui, 2011 m. Žemės ūkio, gamtos išteklių ir aplinkos ministerijos leidinyje Gastronomikos Chartis tis Kyprou (Kipro kulinarinis žemėlapis), 2009 m. Florentios Kithraiotou knygoje Trofi: aformi schesis (Maistas – santykių pagrindas) ir F. Evangelatou knygoje Xechasmenes nostimies tou Kypriakou Choriou (Pamiršti Kipro kaimo skoniai).

Nuoroda į paskelbtą produkto specifikaciją:

(Šio reglamento 6 straipsnio 1 dalies antra pastraipa)

http://www.moa.gov.cy/moa/da/da.nsf/All/FE9A90EB4A75497BC22583A9003E9C46?OpenDocument

(1) OL L 343, 2012 12 14, p. 1.